רשימת אנשי העסקים שהשתתפו בוועידה

הרשות הפלסטינית עצרה הלילה (שבת) את איש העסקים סאלח אבו מיאלה מחברון שהשתתף בוועידת בחריין. אבו מיאלה נעצר עם שובו לביתו על-ידי אנשי המודיעין הכללי הפלסטיני. מקורות פלסטינים אישרו ל-ynet את דבר המעצר.

במהלך הלילה ניסו מגנוני הביטחון הפלסטינים לעצור את שאר אנשי העסקים מיהודה ושומרון שהשתתפו בוועידה, אך ככל שידוע הם ברחו מתחומי הרשות הפלסטינית לישראל. ייתכן שחלקם ינסו לעזוב מישראל לחו"ל על-מנת להימנע ממעצר. אם אנשי העסקים שהשתתפו בוועידה הכלכלית ישובו לשטחי הרשות הפלסטינית, הם צפויים להיעצר בגין עבירות מס.

בימים האחרונים פרסמו גורמים פלסטינים עלומים ברשתות החברתיות את שמותיהם של עשרה פלסטינים שהשתתפו בסדנה שיזמו האמריקנים כחלק מהתנעת עסקת המאה. חלקם מתגוררים בשטחי הרשות, חלקם בחו"ל וחלקם ערבים ישראלים.

ועידת בחריין (צילום: AFP)

מוקדם יותר, נשיא ארצות הברית דונלד טראמפ נשאל במסיבת עיתונאים עם תום ועידת G20 ביפן על היעדרותם של נציגים פלסטינים רשמיים מהוועידה בבחריין ואמר כי "הם חלק מאוד חשוב מעסקת המאה, אך הם לא היו חייבים להיות שם. רק התחלנו".

הנשיא הרעיף שבחים על הגורמים שמאחורי היוזמה ואמר: "יש לנו את השגריר המצוין בישראל דייוויד פרידמן. ג'נטלמן נהדר ואחד מעורכי הדין הטובים ביותר בניו יורק שאוהב את ישראל. גם ג'ייסון גרינבלט (השליח המיוחד למזרח התיכון) עבד עבורי בחברה שלי. עורך דין מצוין, כישרון גדול. יש את ג'ארד קושנר ואותי כנשיא".

"הפלסטינים רוצים עסקה, למרות שמנסים להתחכם". טראמפ (צילום: EPA)

טראמפ העריך כי "אם עסקת המאה לא תצליח - לעולם לא נוכל לפתור את הסכסוך. נצטרך לראות איך הדברים יתקדמו, אבל אני יודע שהפלסטינים רוצים את העסקה, למרות שהם מנסים להתחכם. זה בסדר, אני לגמרי מבין את המניעים שלהם". עוד הזכיר את קיצוץ התקציבים השנתיים של ארצות הברית לרשות הפלסטינית: "עצרתי את הכסף בגלל שהם דיברו לא יפה. אמרתי לעצמי - 'אני מנסה לעזור להם, וככה הם מדברים? אנחנו לא הולכים לשלם".

הנשיא חזר על כך שהוא מאמין שלעסקת המאה יש סיכוי טוב להצליח: "הרבה אנשים חושבים שזאת העסקה הקשה ביותר שיש, וייתכן שכן. הרבה אנשים חושבים שאי אפשר להוציא אותה לפועל, אך אנחנו ננסה בכל מקרה. דיברתי עם המתווכים השונים בין ישראל לפלסטינים לאורך השנים, והם הודו שמעולם לא עצרו את התקציבים לפלסטינים בשל אמירות עוינות בטענה שזה לא ראוי.

"הבהרתי לפלסטינים שאם הם לא חוזרים לשולחן המשא ומתן ולא מסייעים לקידום השלום - אנחנו לא נשלם להם. בואו נראה מה יקרה", אמר טראמפ. בהתייחס להכרזה על בחירות חדשות בישראל אמר כי "עסקת המאה נמצאת קצת באוויר כרגע בגלל מה שקרה עם נתניהו. הם חשבו שהם ניצחו - אבל לא הצליחו להרכיב קואליציה. מי יכול היה לצפות את זה?".